Den seneste tids regn har oversvømmet store dele af Ribe centrum.

- Der er høj vandstand over det hele. De lavtliggende områder er værst ramt, siger beredskabschef ved Sydvestjysk Brandvæsen, Jens Mølgaard.

På nuværende tidspunkt har Sydvestjysk Brandvæsen ingen muligheder for at pumpe vandet væk. Lige nu står sluseportene ud til Vadehavet lukkede. Det gør de fordi, at vandstanden i Vadehavet er for høj. Jens Mølgaard oplyser, at hvis sluserne blev åbnet, ville vandet rende tilbage mod Ribe.

- Lige nu har vi ingen steder at pumpe vandet hen, men vi pumper vandet væk, lige så snart sluseportene bliver åbnet, siger beredskabschefen.

Sydvestjysk Brandvæsen regner med, at sluseportene vil være åbne sidst på eftermiddagen eller i aften.

Dog kan de langt fra få alt vandet med ud, når sluserne engang bliver åbnet.

- Vandet forsvinder ikke helt, men vi skal sørge for, at der ikke er nogle huse, der bliver oversvømmet, siger han.

Brandvæsenet har lagt såkaldte ’water tubes’ ud i de oversvømmede områder. ’Water tubes’ er balloner med vand og fungerer som kunstige diger.

- De holder fint vandet, siger Jens Mølgaard.